“คลัง” สั่งจับตาประมูลอู่ตะเภา เน้นต้องโปร่งใส!
“กระทรวงการคลัง” สั่ง “กรมบัญชีกลาง” จับตาประมูลโครงการพัฒนาอู่ตะเภา” หลังศาลคืนสิทธิ์กลุ่มซีพี เน้นย้ำต้องโปร่งใส-เป็นธรรม 
“กระทรวงการคลัง” สั่ง “กรมบัญชีกลาง” จับตาประมูลโครงการพัฒนาอู่ตะเภา” หลังศาลคืนสิทธิ์กลุ่มซีพี เน้นย้ำต้องโปร่งใส-เป็นธรรม
16 ม.ค. 2563

นายสันติ พร้อมพัฒน์ รมช.คลัง กล่าวถึงกรณีศาลปกครองสูงสุดมีคำพิพากษาให้สิทธิ์บริษัท ธนโฮลดิ้ง จำกัด หรือกลุ่มซีพี สามารถเข้าร่วมประมูลโครงการสนามบินอู่ตะเภาและเมืองการบินภาคตะวันออกได้ว่า กรมบัญชีกลางได้รายงานให้รับทราบถึงเรื่องดังกล่าวแล้ว
โดยกรมบัญชีกลางอยู่ระหว่างการศึกษากฎระเบียบการประมูลงานภาครัฐว่ามีความสอดคล้องกับการประมูลโครงการสนามบินอู่ตะเภามากน้อยเพียงใด ทั้งนี้ กำชับให้กรมบัญชีกลางศึกษากฎระเบียบดังกล่าวเพื่อให้เกิดความโปร่งใสที่สุด ไม่ให้เกิดข้อครหาเรื่อง 2 มาตรฐานในการประมูลงานภาครัฐ
อย่างไรก็ตาม การวินิจฉัยเรื่องการประมูลดังกล่าวเป็นเรื่องที่เพิ่งเกิดขึ้น ฉะนั้นหน่วยงานที่เกี่ยวข้องจะต้องดูถึงกระบวนการที่เกิดขึ้นตามคำวินิจฉัยของศาลด้วยว่าเป็นอย่างไร เพื่อให้เกิดความเป็นธรรมกับทุกฝ่ายให้มากที่สุด
“บางครั้งเราต้องไม่ยึดติดว่าต้องเป็นรูปแบบใดรูปแบบหนึ่ง เวลาเปลี่ยนแปลงไป การพิจารณาเรื่องต่างๆ ของศาลก็เปลี่ยนแปลงไปเช่นกัน ต้องให้ดูที่สาระ และเจตนาว่าเป็นอย่างไร ซึ่งเราคนไทย ใช้กฎหมายไทย ถ้าอะไรที่ทำแล้วเกิดการพัฒนาใหม่ๆ ก็น่าจะทำ และเมื่อท้ายที่สุดกฎหมายระบุว่าเป็นอย่างไร ทุกฝ่ายก็ต้องพร้อมจะปฏิบัติตาม” นายสันติ กล่าว